# Llengües d'Andorra

Les llengües d'Andorra són les llengües usades en el Principat d'Andorra. Les més emprades són el català, el castellà, el francès i el portuguès; de totes elles només el català és idioma local, les altres es parlen a conseqüència de la immigració o del turisme. El català és també l'única llengua oficial segons la Constitució d'Andorra de 1993, tot i això, Andorra és membre de l'Organització d'Estats Iberoamericans, va ser acceptada el 18 de novembre del 2004, i membre de l'Organització Internacional de la Francofonia.
El castellà, el portuguès i el francès tenen un ús important donada la immigració, principalment espanyola, des de mitjan segle xx. La població andorrana és de nacionalitat espanyola (32 %), portuguesa (16 %) i francesa (6 %), mentre que la població de nacionalitat andorrana és del 38 % (l'any 2008 i el 2009 són els únics anys en què els ciutadans andorrans superen als de nacionalitat espanyola des que es tenen dades, 1963). En el cas del castellà i el francès també s'explica el seu ús habitual pel sector turístic, ja que aquest és el més important de l'economia del país, i els turistes són principalment espanyols i francesos, i també per les relacions comercials amb Espanya i França.

## Estadístiques

Segons dades de l'any 2015, el català era l'idioma més usat al país (55,2 %), seguit per l'espanyol (37,1 %) i en un percentatge inferior el portuguès (3,8 %) i el francès (2,2 %). En una enquesta d'usos lingüístics d'Andorra feta per l'Institut d'Estudis Andorrans es va percebre que el 80 % creu que el català és necessari per integrar-se a Andorra, mentre que el 18% pensa que no. Respecte a la llengua materna, o primera llengua, el català és també la primera, amb el 38,8 % de la població, mentre que el castellà ho és pel 35,4 %.
Pel que fa al 2022, el català esdevé la primera llengua materna dels andorrans, seguit per l'espanyol, el portuguès i el francès. El català també es manté com a llengua habitual amb més distància de la resta de llengües. Així mateix, la llengua pròpia dels andorrans, amb la qual s'identifiquen, també és principalment el català.
| Llengües | Llengua materna | Llengua materna | Llengua materna | Llengua materna | Llengua materna | Llengua pròpia | Llengua pròpia | Llengua pròpia | Llengua habitual | Llengua habitual | Llengua habitual | Llengües |
| Llengües | 1995 | 2004 | 2014 | 2018 | 2022 | 2014 | 2018 | 2022 | 2014 | 2018 | 2022 | Llengües |
| Català | 42,7 % | 29,9 % | 39,5 % | 35,7 % | 44 % | 49,7 % | 45,9 % | 53,4 % | 60,1 % | 64,5 % | 63,7 % | Català |
| Castellà | 34,6 % | 43,4 % | 43,8 % | 43,2 % | 40,3 % | 35,8 % | 42,6 % | 38,5 % | 44,2 % | 52,4 % | 48,6 % | Castellà |
| Portuguès | 10,7 % | 14,7 % | 18,6 % | 17,1 % | 13,5 % | 15,9 % | 14,2 % | 12,3 % | 9,1 % | 9,6 % | 6,6 % | Portuguès |
| Francès | 10,8 % | 10,7 % | 9,7 % | 8,9 % | 10 % | 6,1 % | 6,9 % | 6,5 % | 5,5 % | 9 % | 5,7 % | Francès |
| Anglès | 1,7 % | 1,2 % | 3,5 % | 1,8 % | 3 % | 1,4 % | 1,8 % | 2,4 % | 1,4 % | 5,2 % | 2,7 % | Anglès |
| Altres | 4,8 % | 6,9 % | 5,5 % | 5,0 % | 6,8 % | 2,8 % | 3,7 % | 4,9 % | 1,5 % | 2,2 % | 2,2 % | Altres |
| Font: Coneixements i usos lingüístics de la població d'Andorra (2014-2022) |||||||||||||

## Idiomes a l'educació

El sistema educatiu a Andorra es divideix per tres tipus de sistemes. Està compost pel sistema andorrà, l'espanyol i el francès. El sistema andorrà depèn del Ministeri d'Educació i Cultura del Govern d'Andorra i va ser creat el 1982, la llengua vehicular d'aquest ensenyament és el català.
El sistema espanyol depèn del Ministeri d'Educació d'Espanya i compta amb cinc centres de primària i un de secundària. La llengua vehicular d'aquest sistema és el castellà. El francès disposa de 14 centres maternals i de primària i un institut, el Lycée Comte de Foix, i la seva llengua vehicular és el francès.
Estudiants escolars per sistema educatiu (de primera i segona ensenyança) :
| Sistema educatiu | 1985 | 1990 | 1995 | 2000 | 2005 | 2010 | 2015 | 2020 | 2022 |
| Sistema andorrà | 298 | 747 | 1.541 | 2.352 | 3.612 | 4.157 | 4.327 | 4.521 | 4.662 |
| Sistema espanyol | 4 961 | 4 744 | 3.977 | 3.546 | 3.541 | 3.243 | 3.093 | 2.814 | 2.942 |
| Sistema francès | 3 508 | 3 533 | 3.580 | 3.534 | 3.636 | 3.402 | 3.593 | 3.463 | 3.474 |
| Sistema anglès | - | - | - | - | - | - | - | 112 | 222 |
| Total estudiants | 8 767 | 9 024 | 9 098 | 9 432 | 10 789 | 10 802 | 11 013 | 10 910 | 11 300 |
| Font: Departament d'estadística del Govern d'Andorra ||||||||||

## Referències

* ↑ «Constitución de Andorra». Consell General d'Andorra, 1993. Arxivat de l'original el 27 de març 2010. [Consulta: 6 agost 2010].
* ↑ «Població per nacionalitat». Departament d'Estadística d'Andorra. Arxivat de l'original el 23 de novembre 2011. [Consulta: 7 agost 2010].
* ↑ «Índex de turistes per nacionalitat i frontera». Departament d'Estadística d'Andorra. Arxivat de l'original el 13 de novembre 2010. [Consulta: 3 setembre 2014].
* ↑ «Encuesta de usos lingüísticos de Andorra». Institut d'Estudis Andorrans, 2005. Arxivat de l'original el 29 de maig 2010. [Consulta: 6 agost 2010].
* ↑ «L'ús del català es posiciona per davant les altres llengües». Govern d'Andorra, 06-07-2015. [Consulta: 13 febrer 2016].
* ↑ «El català torna a ser la primera llengua materna a Andorra», 16-06-2023. [Consulta: 16 juny 2023].
* 1 2 «L’estudi de coneixements i usos lingüístics indica que el català és la llengua de referència de la població en coneixement i ús», 16-06-2023. [Consulta: 16 juny 2023].
* ↑ Govern d’Andorra. CONEIXEMENTS I USOS LINGÜÍSTICS DE LA POBLACIÓ D’ANDORRA. Situació actual i evolució (1995-2018) (tesi). Centre de Recerca Sociològica de l’Institut d’Estudis Andorrans. ISBN 978-99920-0-000-0.
* ↑ «Sistema Educatiu Andorrà». Govern d'Andorra. [Consulta: 28 gener 2024].
* ↑ «Andorra». Ministerio de Educación de España. Arxivat de l'original el 20 d’agost 2010. [Consulta: 6 agost 2010].
* ↑ «A l'origine:». Lycée Comte de Foix. Arxivat de l'original el 19 de desembre 2009. [Consulta: 6 agost 2010].
* ↑ «Estudiants escolars per sistema ensenyament». Departament d'Estadística d'Andorra. Arxivat de l'original el 13 de novembre 2010. [Consulta: 6 agost 2010].
* ↑ «ESTUDIANTS ESCOLARS PER SISTEMA EDUCATIU». Depertament d'Estadística del Govern d'Andorra, 24-11-2023. [Consulta: 28 gener 2024].

## Vegeu també

* Característiques lingüístiques del castellà parlat per catalanòfons.
* Demografia d'Andorra
* Immigració portuguesa a Andorra